Протокол от семинара в Девин
В изпълнение на проект ПРОГРЕС бе заложена инициативата за организирането Национален семинар за служители от системата на МВР на тема: „Национални и иновативни практики за превенция и борба с дискриминацията в българското общество и ролята на системата на МВР”, който КЗД организира и проведе от 25 до 27  март  2010 г. в Девин.

На семинара присъстваха 80 служители на МВР – по един представител на областни дирекции на МВР и на РПУ към тях, представители на Академията на МВР, на Главна дирекция „Гранична полиция”, на Главна дирекция „Охранителна полиция”, на Главна дирекция „Охрана на съдебната власт” към Министерство на правосъдието и др.
Целта на семинара е популяризиране на националната политика за антидискриминация, повишаване обществената информираност за европейските и националните политики и законовите инструменти в борбата с дискриминацията в българското общество.

Семинарът бе открит от г-н Кемал Еюп – председател на КЗД.
От името на министър Тотю Младенов и на зам.-министър Валентина Симеонова приветствие поднесе Никола Петков, главен експерт в Министерство на труда и социалната политика. 

От името на директора на Главна дирекция „Охранителна полиция” към МВР участниците в семинара бяха поздравени от Анатоли Димитров, зам.-директор на дирекцията.
В двудневната програма са засегнати актуални теми на антидискриминационната политика: 
1. „Въведение в европейското и национално антидискриминационно законодателство” -  лектор КЗД, Живка Георгиева, старши експерт в КЗД
Лекторката запозна аудиторията с европейското законодателство в областта на дискриминацията, с директивите тази област на Съвета на Европа и Европейския парламент. Тези директиви могат да бъдат доразвивани от държавите членки, но не може да се пада под минимума на ограниченията на тези директиви. 

Посочени бяха няколко примера от практиката на европейските страни, в които казусите засягаха дискриминация по пол и по възраст (жена полицай в Северна Ирландия лишена от оръжие, поради по-голяма вероятност да й бъде насилствено отнето по време на дежурство, защото е жена, и да отиде в ръцете на ИРА, а по късно жената е и уволнена като ненужна /делото Джонстън/; друг случай, в който стюардеси получават по-малко заплащане от мъжете стюарди /делото Дефрен срещу Сабена/ и т.н.).

На участниците  бяха посочени признаците за дискриминация, по-които може да се търси защита на европейско ниво.  
Споменати бяха изследвания на Евробарометър, според които най-срещаните признаци на дискриминация са етническа принадлежност, сексуална ориентация, възраст и увреждане.
В разискванията след лекцията бе оспорена т.н. етническа допустимост, според която при извършено престъпление етническата принадлежност на евентуалния извършител би могла да се ползва като ориентир при издирване.

2. „Престъпления и инциденти, мотивирани от предразсъдъци в региона на ОССЕ” – лектор Есен Фикри, член на КЗД

Аудиторията бе запозната от лектора с основни характеристики на явлението дискриминация като несправедливо отношение към различния като към непълноценен индивид. И това не винаги е умишлено. 
В направеното изложение бе подчертано, че в  основата на дискриминацията са социалните стереотипи и предразсъдъци. Въз основа на тях за хората познатото е добро, а непознатото е лошо, по един начин се гледа на своите, по друг на чуждите. 
Лекторът посочи, че стереотипите според социолога Литман могат да увеличат познанията, но и да изкривят възприятията. Те са много устойчиви. 
Предразсъдъкът от своя страна е предубеждение, изградено върху стереотипите. В предубеждението си човек се стреми да отхвърли всичко чуждо и непознато. Това се е случвало и в най-старите демокрации – ценят се себеподобните и подходът на разделението е налице. 
И тук идват законите, с които се забранява дискриминацията, посочва лекторът. 
Бе разгледана и дискриминацията като престъпление от омраза. Тези престъпления от омраза се случват навсякъде и са еднакво вредни както за малцинствената група, така и за мнозинството,  се твърди в изложението. 

Институционалната чувствителност към престъпленията от омраза клони към нула, сочи констатацията на лектора. Бяха посочени и прояви на престъпления от омраза у нас.
В дебатите се засегнаха престъпленията от омраза, като се прокрадна твърдението, че те всъщност са престъпления от предразсъдъци. Отговорът беше, че престъпленията от омраза са породени от предразсъдъци.   

3. „Практика на КЗД  за решаване на случаи на дискриминация” – лектор  Иван Ковачев, началник-отдел „Експерти” в КЗД

Изложението по темата започна с коментар върху ЗЗДискр и ЗМВР. Присъстващите бяха запознати с постъпили в КЗД жалби на служители на МВР. 
Посочиха се и се коментираха конкретни жалби за дискриминация по признаците възраст, пол, сексуален тормоз, жалби за незаплатен извънреден труд, за необосновани командировки на служители в други РПУ-та, жалба на бивши рейнджъри в Косово и др.

Констатира се, че когато стереотипите станат предразсъдъци налице е дискриминация. Необходима е разяснителна работа и обучение на състава в МВР за преодоляване на стереотипите, за да не се превърнат в предразсъдъци.
Дискусиите се водиха около коментираните конкретни жалби за дискриминация на служители на МВР.

4. ”Актуални проблеми на правата на човека и професионалната етика в МВР” – лектор д-р Бойка Чернева – Академия на МВР

Лекторката говори за нарушенията на човешките права в работата на МВР, за необходимостта МВР да защитава човешките права и същевременно да ги ограничава законосъобразно. 
Посочи се необходимостта от недопускане в работата на полицията на изтезания, малтретиране, лошо и унизително отношение и т.н. Правата на човека имат два аспекта – юридически и етични. Ако правото казва какво трябва правим, професионалната етика ни казва какво не трябва да правим, се казва в изложението. 
Лекторката се спря и на т. н. „кодекс на мълчанието” – от чувство за солидарност се мълчи за незаконосъобразни действия на колеги. 

Полицията не е единствената институция за защита на човешките права, се казва по-нататък в изложението. На нея не трябва да се гледа като на репресивен апарат. Но да не се стига и до друга крайност – разбирането на полицията като социална служба. 

Лекторката подчерта, че при работата в полицията е ограничено правото на избор при реакция в сложна обстановка, а от там – и правото на живот, колкото и крайно да звучи. И засегна дилемата има ли професия полицай, или това е призвание. 
Подчерта се необходимостта от обучение на полицията в посока правата на човека. Акцентира се върху важността на полицейската етика, която приближава полицията до обществото, засилва ефективността на нейните действия и т.н. 
Дискусиите се насочиха към „кодекса на мълчанието” и свързаните с него деликатни ситуации, стигна се и до проблема за корупцията. Засегна се въпросът за превръщане на нормите в ценности, някои твърдяха, че по-скоро е обратното. Засегнаха се наредби на МВР. Подчерта се, че не може да има служебна заповед за неслужебно задължение. 
5. „Борба с престъпленията от омраза по интернет” – лектор Светослав Илиев, главен юрист в КЗД
Лекцията започна с коментар за Конвенцията за престъпленията в кибернетичното пространство на Съвета на Европа и с констатацията, че България не е страна по тази конвенция. 
Практическата разкриваемост на престъпленията от омраза по интернет била около 5 на сто, а тези престъпления водели след себе си и физически престъпления. Годните доказателства се събирали много трудно. 
Регламентираните медии работели в някакви рамки за самоконтрол, а при интернет пространството няма такива. Сайтовете не могат да бъдат закрити. 
Трябвало да се намери баланс между свободата на словото и самото изразяване. Интернет пространството е предизвикателство за законодателството. Проблемът е и с доставчиците на услугата – как да се цензурират форумите.
Част от борбата в тази посока в Германия се изразявала в изготвянето и разпространяването на „черен списък” с нарушителите. У нас не се водела статистика на този род деяния.
В изказванията се каза, че независимо, че не сме страна по конвенцията, това не ни пречи да реагираме при забелязване на престъпления от този род. Бе подчертано, че чл. 162, ал. 1 от Наказателния кодекс би могъл да се ползва при такива случаи. 

6. „Наказателноправна защита на жертви от уязвими групи в България”

Даниела Фъртунова – лектор от БХК

Представени бяха в изложението типични форми на престъпления от омраза срещу уязвими групи. 
Враждебната реч според лектора се носи и от трибуната на НС в лицето на Волен Сидеров – за делене на българи и небългари, негови термини като циганизация, турцизация, апели за изчистване на страната от турци, цигани, евреи, педерасти. Лекторката констатира, че не е имало воля този политик за изреченото да бъде подведен под отговорност дори и чрез средствата на гражданското право. 
В изложението се подчерта, че по чл. 162, ал. 1 от Наказателния кодекс досега е осъден само един ром. 

Посочени бяха няколко нападения над чернокожи от скинари. Сподели за случай със застреляни от военни полицаи двама роми, отклонили се от военна служба. Расистка реч се сипела от устата на убилия ги майор. Държавата не могла да подведе под отговорност майора и това довежда до санкции от Европа.

Споменава се в изложението и за насилие върху гей обществото. 

Коментира се и плачевната обстановка в домовете за деца с увреждания. БХК установява 75 смъртни случая за 10 години и настоява пред прокуратурата за проверки. Огромна част от смъртните случаи са резултат на неглижиране на децата.

В изложението се отчита и насилието над жени и девойки. Престъпленията са от омраза с цел унижение и секситки причини, престъпление над жената защото е жена. 
Голяма част от полицаите били обучени за работа срещу домашното насилие, затова имало отчетени добри резултати. Лекторът се обърна към полицаите да апелират към прокурорите да стъпват в производство в случаи на домашно насилие. Разпитът на жертвите на насилие трябва да е деликатен, в присъствие на психолози.
В дискусиите се разискваха проблемите на уязвимите групи, посочи се че 67 граждански сдружения работят в тази посока. На въпрос дали е сезирана прокуратурата за посочените по горе изказвания на В. Сидеров, беше отговорено, че това не е направено.
7. ”Дейности на КЗД за превантивна политика” – лектор  Хари Алексиев, член на КЗД

Лекторът запозна аудиторията с инициативите на КЗД в превантивната и политика. Подчерта, че от парламента са търсили помощта на комисията преди приемането на даден закон. Граждани и институти са сезирали КЗД за влезли в сила закони. Посочва се кога и в какви случаи се е самосезирала комисията. 
На присъстващите бяха споменати проведените по заръка на КЗД независими проучвания. Беше посочено, че комисията през мандата си провежда срещи с областни и общински ръководства във всички областни и в много общински центрове. Тези срещи са съпроводени от открити приемни за граждани, на които те могат да споделят болката си, да попитат за правата си по ЗЗДискр. Посочено бе, че в 15 областни градове КЗД вече има свои представители, а в общинските администрации има определени лица за работа с КЗД.

На участниците в семинара бяха предоставени в писмен вид информационно-обучителни материали. Беше предложена и анкета с дванадесет въпроса, свързани с проведения семинар. Обобщената оценка от тази анкета за организацията на семинара, за ползата му като инициатива за обогатяване на знанията и като място за полезни контакти е много добра, има и цялостни оценки оценки „отличен”. 

